b'\n_START_ARTICLE_\nLiz Anderson\n_START_PARAGRAPH_\nElizabeth Jane \xe2\x80\x9dLiz\xe2\x80\x9d Anderson, o.s. Haaby (13. maaliskuuta 1930, Roseau, Minnesota \xe2\x80\x93 31. lokakuuta 2011 Nashville, Tennessee) oli yhdysvaltalainen countrymusiikin laulaja-lauluntekij\xc3\xa4. My\xc3\xb6s h\xc3\xa4nen tytt\xc3\xa4rens\xc3\xa4 Lynn on menestynyt alalla._NEWLINE_Anderson syntyi k\xc3\xb6yh\xc3\xa4\xc3\xa4n, uskonnolliseen perheeseen Minnesotan osavaltiossa. H\xc3\xa4n soitti lapsena perheens\xc3\xa4 mandoliinia ja lauloi kirkkokuorossa. 13-vuotiaana h\xc3\xa4n muutti perheineen Pohjois-Dakotan Grand Forksiin. H\xc3\xa4n meni 16-vuotiaana naimisiin Casey Andersonin kanssa ja sai lapsensa Lynnin jo vuonna 1947. Caseyn palattua laivastosta perhe siirtyi vuonna 1951 Kaliforniaan. _NEWLINE_Anderson aloitti s\xc3\xa4velt\xc3\xa4misen Sacramentossa osin miehens\xc3\xa4 rohkaisemana. H\xc3\xa4n oli lauluntekij\xc3\xa4 \xe2\x80\x9dPick of the Week\xe2\x80\x9d -hitill\xc3\xa4, jonka levytyksell\xc3\xa4 1964 Roy Drusky nousi Top 15 Country -listalle. Lauluntekij\xc3\xa4n menestys koheni entisest\xc3\xa4\xc3\xa4n Merle Haggardin levytetty\xc3\xa4 vuonna 1965 kappaleen \xe2\x80\x9dAll My Friends Are Gonna Be Strangers\xe2\x80\x9d. Anderson kirjoitti my\xc3\xb6s lauluja omalle tytt\xc3\xa4relleen (mm. \xe2\x80\x9dRide, Ride, Ride\xe2\x80\x9d ja \xe2\x80\x9dIf I Kiss You (Will You Go Away)\xe2\x80\x9d. H\xc3\xa4n jopa esiintyi ja levytti duettona Lynnin kanssa. _NEWLINE_Hieman my\xc3\xb6hemmin Anderson sai mainetta my\xc3\xb6s itsen\xc3\xa4isen\xc3\xa4 laulajana. H\xc3\xa4n sai vuonna 1966 levytyssopimuksen RCA Recordsilta. Ensimm\xc3\xa4inen suuri hitti oli \xe2\x80\x9dGame of Triangles\xe2\x80\x9d; Top 5 -hitiksi nousi my\xc3\xb6s artistin tunnetuimpiin kappaleisiin lukeutuva \xe2\x80\x9dMama Spank\xe2\x80\x9d vuodelta 1967. Muiden laulujen joukkoon lukeutuvat \xe2\x80\x9dGo Now Pay Later\xe2\x80\x9d (1966), \xe2\x80\x9dThe Wife of the Party\xe2\x80\x9d (1967), \xe2\x80\x9dThanks A Lot For Tryin\xe2\x80\x99 Anyway\xe2\x80\x9d (1968) ja \xe2\x80\x9dHusband Hunting\xe2\x80\x9d (1970)._NEWLINE_Liz Anderson siirtyi Epic Recordsille vuonna 1971, jonka j\xc3\xa4lkeen h\xc3\xa4n ei kuitenkaan en\xc3\xa4\xc3\xa4 saanut mainittavia listasijoituksia. Yksi my\xc3\xb6hemmist\xc3\xa4 singleist\xc3\xa4 oli \xe2\x80\x9dI\xe2\x80\x99ll Never Fall in Love Again\xe2\x80\x9d -cover. Anderson toimi Nashville Songwriters Association Internationalin varapuheenjohtajana ja perusti 1990-luvulla oman levy-yhti\xc3\xb6ns\xc3\xa4 Showboat Recordsin. Vuonna 2006 Lynn Anderson julkaisi albumin Cowgirl, jonka kaikki laulut olivat h\xc3\xa4nen \xc3\xa4itins\xc3\xa4 k\xc3\xa4sialaa.'